Политика | Природният газ поскъпва с 4.65% от януари - Капитал
30 дек 2016, 12:29, 6073 прочитания
В началото на декември държавното газово дружество "Булгаргаз" поиска природният газ да поскъпне с 13.53%, което обаче не беше удоволетворено от КЕВР
Природният газ ще поскъпне с 4.65% от януари до началото на април. Това реши Комисията за енергийно и водно регулиране (КЕВР) на свое закрито заседание в петък 30 декември. Така през първото тримесечие на годината природният газ ще струва 280.21 лв. за 1000 куб. метра (без ДДС и акциз). За първи път в крайната цена не се включва такса пренос. За нея потребителите ще трябва да плащат допълнително 19. 73 лв. на 1000 куб. м., които ще се събират от "Булгаргаз" и ще се превеждат на преносния оператор "Булгартрансгаз", съобщи председателят на КЕВР Иван Иванов, цитиран от Publics.bg. Причина за тази промяна е, че цената за пренос ще започне да се определя по нов входно-изходен модел.
Три пъти под поискано от "Булгаргаз"
В началото на декември държавното газово дружество "Булгаргаз" поиска природният газ да поскъпне с 13.53%, което обаче не беше удоволетворено от КЕВР. Един от мотивите на регулатора е, че през цялата 2016 г. компанията има надвзет приход от 40 млн. лв. като с увеличението от 4.65% ще бъдат компенсирани 22 млн. лв. от него.
По време на откритото заседание, което се проведе във вторник (27 декември) от "Булгаргаз" заявиха, че цената, предложена от КЕВР, ще донесе загуба на дружеството за първото тримесечие от 34 млн. лв. От тях 24 млн. лв. ще са заради по-високата доставна цена на руския газ с 13.9%, а 10 млн. лв. от курсовата разлика лев-долар, тъй като газът се купува в долари. От "Топлофикация София" пък поискаха цената на парното също да се вдигне, тъй като това повишение на газа, който е тяхна основна суровина, ще затрудни плащането на оперативните им разходи.
В крайна сметка регулаторът не е взел предвид никое от възраженията на дружествата.
Бавно обръщане на тенденцията
Одобреното поскъпване от КЕВР е второто поредно след като от началото на октомври цената на природния газ беше увеличена макар и минимално с 1.97%. От 2014 г. насам тя постоянно падаше като в сравнение с началото на 2014 г. намалението е над два пъти. През 2017 г. едва ли ще има значително увеличение на газа, тъй като анализаторите предвиждат цената на петрола на международните пазари да се запази на около 50-55 долара за барел. Отделно дори "Булгаргаз" да поиска по-съществено увеличение през годината КЕВР има резерви за неговото намаление чрез компенсиране на надвзетия приход за 2016 г. Това обаче няма да се отрази благоприятно върху финансовия резултат на "Булгаргаз". През 2016 г. дружеството беше едно от най-печелившите държавни енергийни компании с печалба за деветмесечието от 36 млн. лв.
Етикети: Булгаргаз газ Енергетика светло КЕВР
29 мар 2020, 690 прочитания
29 мар 2020, 3611 прочитания